《上京纪行诗 其三 居庸关》
元代·胡助

居庸古关塞，老我今见之。天险限南北，乱石如城陴。

朝光映苍翠，征袖凉飔飔。涧谷四十里，崖峦争献奇。

禽鸟鸣相和，草木蔚华滋。佛炉架岩上，疏泉汇清池。

民居亦棋布，机硙临山陲。清幽入行李，缓策遂忘疲。

黄屋年年度，深仁育黔黎。从官多名儒，山石遍题诗。

伊余备史属，斐然愧文辞。矧兹中兴运，歌诵职所宜。

皇灵符厚德，岂曰恃险巇。

作者简介：元婺州东阳人，字古愚，一字履信。好读书，有文采。举茂才，授建康路儒学录。荐改翰林国史院编修官。后以太常博士致仕卒。有《纯白斋类稿》。